《咏芍药》
宋代·谢尧仁

花蓓大如拳，花面或径尺。紫者栖紫鸾，黄者浴黄鹄。

或似扶桑枝，推上一轮赤。或似玻璃盆，稍久擎无力。

又有似平叔，爱矜素粉白。又有似蜀人，喜染天水碧。

或似包绿锦，未放丹砂折。或似浴青囊，未放沉麝发。

应须和露剪，莫使见日色。广陵精神全，免笑花无骨。

作者简介：谢尧仁，字梦得，学者称岭庵先生，建宁（今属福建）人。张孝祥门人，曾为《于湖集》作序（《宋元案补遗》卷四一）。孝宗淳熙元年（一一七四）以宏辞荐于乡。后徙家南丰市山以终。有《鹿峰集》、《岭庵集》，已佚。事见明嘉靖《邵武府志》卷一四，《江西诗徵》卷一六。今录诗四首。